ইন দ্য বেলি অফ দ্য ব্লাডহাউন্ড

"ইন দ্য বেলি অফ দ্য ব্লাডহাউন্ড: বিং অ্যান অ্যাকাউন্ট্যান্ট অফ এ স্পেশালি পিকিউলিয়ার অ্যাডভেঞ্চার ইন দ্য লাইফ অফ জ্যাকি ফেবার" এল.এ. মেয়ারের লেখা একটি ঐতিহাসিক উপন্যাস। এটি ব্লাডি জ্যাক অ্যাডভেঞ্চার ধারাবাহিকের চতুর্থ কিস্তি যা ১৯ শতকের গোড়ার দিকের পটভূমিতে জ্যাকি ফেবার ওরফে ব্লাডি জ্যাক নামে এক কিশোরী মেয়েকে নিয়ে লেখা। এই কিস্তিতে নায়িকার পূর্ববর্তী উপন্যাসের সমুদ্র-অ্যাডভেঞ্চার থেকে স্থলভাগে ফিরে আসার পরবর্তী ঘটনা বর্ণিত হয়েছে।

ইন দ্য বেলি অফ দ্য ব্লাডহাউন্ডের পূর্ববর্তী উপন্যাসগুলো হলো, ব্লাডি জ্যাক (২০০২), কার্স অফ দ্য ব্লু ট্যাটু (২০০৪), এবং আন্ডার দ্য জলি রজার (২০০৫)। এর পরবর্তী উপন্যাসগুলো হচ্ছে, মিসিসিপি জ্যাক (২০০৭), মাই বনি লাইট হর্সম্যান (২০০৮), র‍্যাপচার অফ দ্য ডিপ (২০০৯), দ্য ওয়েক অফ দ্য লরেলাই লি (২০১০), দ্য মার্ক অফ দ্য গোল্ডেন ড্রাগন (২০১১), ভিভা জ্যাকুয়েলিনা! (২০১২), বস্টন জ্যাকি (২০১৩) এবং ওয়াইল্ড রোভার নো মোর (২০১৬)।

 কাহিনি 
এই উপন্যাসটি জ্যাকি ফেবারের বস্টনে ফিরে আসার পরবর্তী ঘটনা নিয়ে লেখা। জ্যাকি তার ছোট পালতোলা নৌকা মর্নিং স্টারে করে দুটি ব্রিটিশ জাহাজের পাশ দিয়ে লুকিয়ে বন্দরে প্রবেশ করে। সে যখন দূরে থাকবে তখন তার নৌকা পাহারা দেওয়ার জন্য জ্যাকি জিম ট্যানার নামে একটি ছোট ছেলেকে নিযুক্ত করে। জ্যাকি তার আইনজীবী এজরা পিকারিং-এর সাথে কথা বলতে শহরে যায়। তারা এই সিদ্ধান্তে পৌঁছায় যে জ্যাকির জন্য লসন পিবডি স্কুল ফর ইয়ং গার্লস-এ ফিরে যাওয়াই ভালো হবে। তার জীবনের জন্য লড়াই করার সময় জ্যাকির শরীরের ধাক্কা লেগে একটি বাতি পড়ে গিয়ে সমস্ত স্কুলটি পুড়ে গিয়েছিল। এখন সেটি ইট দিয়ে পুনর্নির্মাণ করা হচ্ছে। পরের দিন এজরা, জিম এবং জ্যাকি মর্নিং স্টারে করে ডোভকোটে যায় অ্যামির সঙ্গে দেখা করতে, যে গভীর বিষণ্ণতায় ভুগছে। জ্যাকি অ্যামির দুপুরের খাবার নিয়ে ঘরে ঢুকে তাকে অবাক করে দেয়। জ্যাকি অ্যামিকে তার কাহিনি বলে এবং তারপর দুজনে এজরা এবং র‍্যান্ডালের সাথে দুপুরের খাবার খেতে বসে।

মাসগুলো কেটে যেতে থাকে। স্কুল শুরু হওয়ার পর জ্যাকির সঙ্গে আবার তার পুরনো বন্ধুদের দেখা হয়। তার পুরানো শত্রু ক্লারিসা তার সাথে একটি দাসকে নিয়ে এসেছে। তা দেখে জ্যাকি ক্ষুব্ধ হয়। প্রায় এক মাস পর হিগিন্স স্কুলে আসে এবং পরিচর্যা কর্মীদের প্রধান হয়ে বসে।

মাসের পর মাস কেটে যায়, আর তার সঙ্গে চলতে থাকে ক্লাসও। একদিন অ্যামি ছাড়া বাকি সব মেয়েরা সমুদ্রের তীরে পূর্বপরিকল্পিত শিক্ষাসফরে যায়। জ্যাকি অবাক হয় যে মিসট্রেস পিম আসেননি, এবং তার চেয়েও বেশি অবাক হয় যখন সে বুঝতে পারে যে হিগিন্সও সেখানে নেই। কেবল তাদের সফরের নেতৃত্বে থাকা মিস্টার হ্যারিসন এবং তার দাস জেরোম সেখানে উপস্থিত। যখন তাদের ডকে নিয়ে যাওয়া হয়, জ্যাকি মিসট্রেস পিম বা হিগিন্স ছাড়া তাদের পিকনিক স্পটে নিয়ে যাওয়ার জন্য লাইফবোটে উঠতে অস্বীকৃতি জানায়। মিস্টার হ্যারিসন তখন তার দিকে বন্দুক তাক করে তাকে নৌকায় উঠতে বাধ্য করে।

তারপর মেয়েদের একটি জাহাজে নিয়ে যাওয়া হয় এবং তারা জানতে পারে মি. হ্যারিসনের আসল পরিচয় হচ্ছে কর্নেল বার্থোলোমিউ সাইমন। ক্লারিসা হঠাৎ রাগে ফুঁসে উঠে তাকে "ব্ল্যাকম্যান বার্ট" বলে ডেকে ওঠে—যে নামে সে লোকের কাছে বেশি পরিচিত। ক্লারিসা বলে লোকটি আসলে এক দাস ব্যবসায়ী; সে প্রায়শই তার বাবার উপনিবেশের সাথে লেনদেন করে। ব্ল্যাকম্যান বার্ট মেয়েদের জানায় যে তাদের উত্তর আফ্রিকায় দাস হিসেবে বিক্রি করা হবে। ভয়ে যখন মেয়েদের মূর্ছা যাওয়ার যোগাড়, তখন জ্যাকি দ্রুত তার রসদে ঠাসা সিব্যাগটি (মোটা কাপড়ের নলাকার ব্যাগবিশেষ) জাহাজের খোলে ফেলে দেয়। জ্যাকি দলটি বিন্যস্ত করতে বসে। সে মেয়েদের তিনটি দলে ভাগ করে এবং প্রতিটি দলের জন্য একজন নেতা নিযুক্ত করে। তিন নেতা হলো জ্যাকি, ডলি এবং ক্লারিসা। তারা জাহাজের এক গুদামঘরে একটি ইঁদুরের গর্ত খুঁজে পায় এবং জ্যাকির ছুরি দিয়ে সেটা আরও প্রশস্ত করে সেখান দিয়ে পালানোর পরিকল্পনা করে।

মেয়েদের কারাগারের দরজায় একজন প্রহরী ছিল যাকে নাবিকরা ডামি বলে ডাকে। জ্যাকি শীঘ্রই জানতে পারে যে সে আসলে লন্ডনের রাস্তার রুস্টার চার্লি গ্যাংয়ের হিউ দ্য গ্র্যান্ড বা শুধু হিউ। জ্যাকি "লিটল মেরি" বলে নিজের পরিচয় দেয় এবং জানায় যে এখন তার নাম জ্যাকি। হিউ তাকে চিনতে পারে।

পরের দিন সিন-কে নামে এক ব্যক্তি খোলে প্রবেশ করে। সে ব্ল্যাকম্যান বার্টের দাস হিসেবে নিজের পরিচয় দেয়; কিন্তু আসলে সে ছিল তার ব্যবসায়িক অংশীদার। সে মেয়েদের নামের বর্ণানুক্রম অনুযায়ী সংগঠিত করে এবং শীঘ্রই ক্লারিসার রোষের পরিচয় পায়। সে দ্রুত ক্লারিসা এবং জ্যাকিকে দুই "নাটের গুরু" হিসেবে চিহ্নিত করে। মেয়েরা তাদের দলের নেতা জ্যাকি, ক্লারিসা এবং ডলির কথা মেনে চলতে শুরু করে। শুধুমাত্র এলস্পেথ গুডউইন নামের মেয়েটি আর পেরে ওঠে না। সে ভয়ে অধীর হয়ে ভেঙে পরে এবং তাকে বাড়ি পাঠিয়ে দেওয়ার জন্য কাকুতি-মিনতি করতে থাকে।

এক সপ্তাহ পর এলস্পেথ বাড়ি ফেরত যাওয়ার শেষ মরিয়া চেষ্টায় জ্যাকির মেয়েদের দলনেতা পরিচয় ফাঁস করে দেয়। এরপর জ্যাকিকে মেয়েদের মাথায় অনশন ধর্মঘটের বুদ্ধি ঢোকানোর জন্য নয়মুখো চাবুক দিয়ে চাবকান হয়। মেয়েদের অনুরোধের (ভালো খাবার এবং পরিষ্কার-পরিচ্ছন্ন পরিবেশ) প্রতি সাড়া দিয়ে এই অনশন ধর্মঘট করা হয়েছিল।

মেয়েরা যখন ইঁদুরের গর্তটি প্রশস্ত করা এবং গোপনে রসদ পাচারের কাজ চালিয়ে যাচ্ছে, তখন জ্যাকি অপেক্ষাকৃত কম আক্রমণাত্মক স্বভাবের দুই নাবিক, মিক এবং কিফের সাথে এক বন্দোবস্ত করে। তারা মেয়েদের ধোয়ার জন্য পরিষ্কার জল এনে দেয়, বিনিময়ে জ্যাকি তাদের নিজের দেহের কিছু অংশ দেখায়। কনস্ট্যান্স হাওয়েল নামে একটি মেয়ে এতে ক্ষোভ ও ঘৃণা প্রকাশ করে। কিন্তু তবু জ্যাকি তা চালিয়ে যায় যাতে প্রতিটি মেয়ে ধোয়ার জন্য পরিষ্কার জল পায়।

জ্যাকি নাবিকদের মধ্যে কুসংস্কারপূর্ণ গল্প ছড়িয়ে দেওয়ার কাজও করে। সে দলের সবচেয়ে ছোট মেয়ে রেবেকাকে ভূত দেখার ভান করে চিৎকার করে ঘুম থেকে উঠতে বলে, যাতে অতিমাত্রায় কুসংস্কারাচ্ছন্ন নাবিকদের ভয় দেখানো যায়। সে নাবিকদের আরও বলে যে ক্যাপ্টেন তাদের হত্যা করার পরিকল্পনা করছেন।

মেয়েদের বন্দিদশা চলাকালীন দুটি দাঙ্গাও ঘটে। ক্লারিসা সিন-কেকে উত্যক্ত করতে থাকে এবং তাকে আপত্তিকর নামে ডাকতে থাকে। সিন-কে যখন ক্লারিসাকে জাহাজ থেকে জলে ফেলে দেওয়ার চেষ্টা করে তখন মেয়েরা ছুটে বেরিয়ে এসে গোলমাল বাধিয়ে দেয়। জ্যাকি "কালো ভূত" সেজে খোল থেকে চুপিচুপি বের হয়, এবং দুইজন নাবিক তাকে দেখে ফেলে। নাবিকরা ভয়ের চোটে হুলস্থুল কাণ্ড বাধিয়ে দেয়। এই ফাঁকে জ্যাকি আবার চুপিসারে খোলে ফিরে যায় এবং নিজের পিঠ বাঁচানোর জন্য ক্লারিসাকে চুমু খেয়ে দাবি করে যে তারা দুজন একে অপরের "বিশেষ বন্ধু"। জ্যাকি লক্ষ্য করে যে ক্লারিসা প্রথমে তার চুম্বন প্রতিরোধ করলেও পরে আর তা করে না। একথাও তার মাথায় আসে যে সে "এর চেয়েও খারাপ লোকের চুমু খেয়েছে"।

শীঘ্রই গর্তটি তার মধ্যে দিয়ে পালানো যাওয়ার মত যথেষ্ট প্রশস্ত হয়ে যায়। মেয়েরা তাদের পালানোর সুবিধের জন্য জাহাজের বারুদগুদামে আগুন ধরানোর উদ্দেশ্যে ১০০ সেকেন্ডের একটি ফিউজ তৈরি করে। তারা সবাই গর্তটি দিয়ে বেরিয়ে আসে এবং জ্যাকির পুরানো বন্ধু হিউ দ্য গ্র্যান্ডের সাহায্যে একটি লাইফবোটে করে পালিয়ে যায়। তারা লাইফবোটে ওঠার কিছুক্ষণ পরেই, জাহাজে জ্যাকিকে রক্ষা করার সময় হিউ আঘাত পেয়ে মারা যায় এবং জ্যাকি তার পায়ে আঘাত পেয়ে অসুস্থ হয়ে পড়ে।

জ্যাকি রয়্যাল নৌবাহিনীর জাহাজ এইচএমএস জুনোতে ঘুম থেকে জেগে ওঠে। জাহাজটি মেয়েদের বস্টনে ফিরিয়ে নিয়ে যাচ্ছে। বস্টনে পৌঁছানোর আগে জুনোকে নিউ ইয়র্কে একটি সংক্ষিপ্ত যাত্রাবিরতি নিতে হয়। এখানে তাদের হেনরি হফম্যানের সাথে দেখা হয়। হেনরি স্কুলের আস্তাবলে কাজ করে এবং সে দলের একটি মেয়ের বাগ‍্দত্ত। সেই মেয়েটি হেনরির সাথে অন্যদের আগে বস্টনে ফিরে যায়।

মেয়েদের উদ্ধার হওয়া এবং বেঁচে থাকার সংবাদ পৌঁছালে সবাই উচ্ছ্বসিত হয়ে ওঠে এবং তাদের ফিরে আসার জন্য অপেক্ষা করতে থাকে। জুনো যখন পৌঁছায় তখন মেয়েদের বাবা-মা, প্রিয়জনরা এবং জেমি সেখানে অপেক্ষা করছিল। জুনো নোঙর করে এবং মেয়েরা নেমে যায়। শেষ তিনজন যারা নেমে আসে তারা হলো ডলি, ক্লারিসা এবং জ্যাকি। উপন্যাসটি শেষ হয়—জাহাজ থেকে নামার আগে দুইজন নৌসেনা জ্যাকিকে থামিয়ে দেয় এবং বলে যে জলদস্যুতার অভিযোগে তাকে গ্রেপ্তার করা হচ্ছে—এই ঘটনার মধ্য দিয়ে।

 চরিত্র 
 মেরি "জ্যাকি" ফেবার: ধারাবাহিকের নায়িকা। একসময় সে ছিল অনাথ, স্কুলছাত্রী, জাহাজের বালকভৃত্য, মিডশিপম্যান, বেসরকারি রণপোতের মালিক এবং জলদস্যুতার অভিযোগে অভিযুক্ত। জ্যাকি এখন নৌপ্রশাসনের দৃষ্টি থেকে লুকিয়ে আছে এবং তার পড়াশোনা চালিয়ে যাওয়ার জন্য বস্টনে ফিরে এসেছে।
 অ্যামি ট্রেভেলিন: জ্যাকির প্রাণের বন্ধু। সে  জ্যাকির প্রাথমিক জীবন নিয়ে একটি বই লিখেছে।
 ক্লারিসা ওয়ার্থিংটন হাও: জ্যাকির সহপাঠী এবং চিরশত্রু। ব্লাডহাউন্ড থেকে মেয়েদের পালাতে নেতৃত্ব দেওয়ার জন্য জ্যাকির সাথে একটি অপ্রত্যাশিত জোট গঠনের ঘটনার মধ্য দিয়ে ক্লারিসার অভ্যন্তরীণ গভীরতা আরও বিশদভাবে অনুসন্ধান করা হয়েছে।
 কেটি ডিয়ার: লসন পিবডির মেয়ে পরিচর্যাকর্মী যার সাথে জ্যাকি একসময় কাজ করত। মেয়েদের বন্দীদশার সময় কেটি জ্যাকিকে তার বেদনাদায়ক অতীতের কথা জানায় এবং এই কঠিন পরীক্ষা থেকে বেঁচে ফেরার পর তার পেশা ছেড়ে পশ্চিমে ফিরে যাওয়ার সিদ্ধান্ত নেয়।
 সিন-কে/জেরোম: একজন দাসব্যবসায়ী, যে মেয়েদের আফ্রিকায় নিয়ে গিয়ে বিক্রি করার অভিযানের তত্ত্বাবধান করে। উপন্যাসের প্রধান প্রতিপক্ষ সিন-কে মেয়েদের দুঃসাহসিক পলায়নের সময় পঙ্গু হয়ে হাঙরের খাদ্যে পরিণত হওয়ার মধ্যে দিয়ে নিহত হয়।
 ক্যাপ্টেন ব্লডগেট: ব্লাডহাউন্ডের ক্যাপ্টেন, যে মেয়েদের অনশন ধর্মঘটের চেষ্টা করার সময় জ্যাকি এবং ক্লারিসাকে চাবুক মেরে অন্যদের জন্য উদাহরণ তৈরি করে। জাহাজ ডুবে যাওয়ার সময় সেও হাঙরের পেটে যায়।
 বোসুন চাব্বাক: ব্লাডহাউন্ডের নৃশংস বোসুন (জাহাজের কর্মচারীবিশেষ)। পালানোর সময় কেটি ডিয়ার তাকে হত্যা করে।
 জেমস "জেমি" এমারসন ফ্লেচার: জ্যাকির বাগ‍্দত্ত, যে উপন্যাসের অনেকটা সময় জুড়ে জ্যাকির সাথে কী ঘটেছিল তা খুঁজে বের করার চেষ্টা করে।
 জন হিগিন্স: জ্যাকির অনুগত স্টুয়ার্ড।
 এজরা পিকারিং: বস্টনে জ্যাকির আইনজীবী।
 হিউ দ্য গ্র্যান্ড: জ্যাকির সরলমনা ছোটবেলার বন্ধু যাকে সিন-কে প্রহরী হিসেবে ব্লাডহাউন্ডে নিযুক্ত করে। সিন-কে তাকে "ডামি" বলে ডাকত।
 ডবস: মিসট্রেস পিমের খিটখিটে মেজাজের পরিচারক। সে মেয়েদের দাসব্যবসায়ীদের কাছে বিক্রি করে দেয়, কিন্তু মেয়েদের নিখোঁজ হওয়াকে দুর্ঘটনা হিসেবে দেখানোর পরিকল্পনার অংশ হিসেবে চাব্বাক তাকে হত্যা করে।
 বিডল এবং স্ট্রাঙ্ক: সেই প্রাইভেট ডিটেকটিভ যারা এর আগে জ্যাকিকে রেভারেন্ড ম্যাথারের কাছে বিক্রি করে দিয়েছিল। যখন তারা আবার জ্যাকিকে খুঁজে বের করতে আসে এবং তার নৌকার চালককে আক্রমণ করে, তখন জ্যাকি তাদের একটি ফাঁদে ফেলে, যেখানে জ্যাকির বন্ধু জন থমাস এবং স্ম্যাশার ম্যাকগি তাদের হত্যা করে।

 প্রতিক্রিয়া 
উপন্যাসে বর্ণিত অভিযানের গুণাবলী তুলে ধরে বুকলিস্টের ক্যারোলিন ফেলান লিখেছেন, "এই ধূর্ত, মুক্তাচরণ, উষ্ণ হৃদয়ের নায়িকাকে অ্যাকশনে দেখেই আসল আনন্দ পাওয়া যায়"।

স্কুল লাইব্রেরি জার্নালের পক্ষ থেকে ট্রিসিয়া মেলগার্ড লিখেছেন, "মেয়েদের চ্যালেঞ্জের মুখোমুখি হতে এবং তাদের পুরুষ বন্দিকর্তাদের বোকা বানাতে নিজের বুদ্ধি ব্যবহার করতে দেখা সত্যিই দারুন। জ্যাকি এবং তার চিরশত্রু ক্লারিসা হাওয়ের মধ্যেকার সম্পর্কটিও বেশ মজার"। অডিওবুকটি নিয়ে আলোচনা করতে গিয়ে মেলগার্ড কেলগ্রেনের "আমেরিকান, ফরাসি এবং ব্রিটিশ উচ্চারণগুলিকে নিপুণভাবে সামলানোর" ক্ষমতার প্রশংসা করেন এবং উল্লেখ করেন যে "মেয়ারের চমৎকার সংলাপের তার প্রাণবন্ত উপস্থাপনা কাহিনিটিকে জীবন্ত করে তোলে"।

 খ্যাতি 
ইন দ্য বেলি অফ দ্য ব্লাডহাউন্ড একটি জুনিয়র লাইব্রেরি গিল্ড নির্বাচিত বই।

ক্যাথরিন কেলগ্রেন পঠিত অডিওবুকটি ২০০৯ সালের ওডিসি অ্যাওয়ার্ডের সম্মানসূচক তালিকায় ছিল। আমেরিকান লাইব্রেরি অ্যাসোসিয়েশন এটিকে ২০১০ সালের পরিণত কিশোরদের চমকপ্রদ অডিওবুক তালিকায় অন্তর্ভুক্ত করে।

 তথ্যসূত্র 

 বহিঃসংযোগ 
 লেখকের ওয়েবসাইট।

বিষয়শ্রেণী:মার্কিন শিশুতোষ উপন্যাস
বিষয়শ্রেণী:২০০৬-এর মার্কিন উপন্যাস
বিষয়শ্রেণী:বস্টনের পটভূমিতে উপন্যাস
বিষয়শ্রেণী:জলদস্যু-সংক্রান্ত বই
বিষয়শ্রেণী:জলদস্যু-বিষয়ক উপন্যাস
বিষয়শ্রেণী:জলদস্যু-বিষয়ক শিশুদের বই
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:শিশুতোষ ঐতিহাসিক উপন্যাস